Τεράστιες αυξήσεις, που σε κάποιες περιπτώσεις φτάνουν και στο 150% θα εφαρμοστούν στα διόδια της Εγνατίας Οδού από την 1η Ιανουαρίου 2019.

Όπως προβλέπει η Κοινή Υπουργική Απόφαση που δημοσιεύτηκε στο ΦΕΚ για τη νέα εμπορική πολιτική, αλλάζει ο τρόπος υπολογισμού με βάση τη χιλιομετρική απόφαση. Πλέον, τα διόδια αυξάνονται από 0,03 σε 0,05 ευρώ ανά χιλιόμετρο για τα Ι.Χ. αυτοκίνητα (αύξηση 66%).

Στα Μάλγαρα τα διόδια από το 1,20 ευρώ εκτοξεύονται στα 2,98 ευρώ

Λόγω του νέου τρόπου υπολογισμού, σε ορισμένους σταθμούς διοδίων, όπως στα Μάλγαρα οι αυξήσεις φτάνουν στα 150%. Ο συγκεκριμένος σταθμός, με μεγάλη διέλευση οχημάτων, έχει ζώνη χρέωσης 59,7 χιλιομέτρων. Ως εκ τούτου, το κόμιστρο από το 1,20 ευρώ σήμερα θα εκτιναχθεί στα 2,98 ευρώ.

Η έκδοση της ΚΥΑ ήταν προαπαιτούμενο για την ολοκλήρωση της τέταρτης αξιολόγησης και για την προώθηση του διαγωνισμού παραχώρησης του οδικού άξονα που βρίσκεται σε εξέλιξη από το Ταμείο Ιδιωτικοποιήσεων (ΤΑΙΠΕΔ).

Καταργείται κάθε απαλλαγή από την πληρωμή διοδίων με εξαίρεση τους ανέργους

Πέραν των αυξήσεων, η ΚΥΑ προβλέπει ότι από 1η Ιανουαρίου 2019 καταργείται κάθε απαλλαγή από την πληρωμή διοδίων, με την εξαίρεση των ανέργων οι οποίοι θα διέρχονται δωρεάν, όταν δείχνουν την κάρτα ανεργίας.

«Κάθε απαλλαγή ή εξαίρεση καταβολής διοδίων τελών στην Εγνατία Οδό και στους καθέτους άξονες αυτής, πλην των αναφερομένων στην παράγραφο 1 καταργείται και παύει να ισχύει από την 01-01-2019», αναφέρει.

Εξαιρούνται τα επιβατικά οχήματα ιδιωτικής χρήσης που ανήκουν κατά κυριότητα σε ανέργους και χρησιμοποιούνται από αυτούς. Οι άνεργοι θα πρέπει να επιδεικνύουν την κάρτα ανεργίας, η οποία θα πρέπει να βρίσκεται σε ισχύ κατά τη διέλευση από τον σταθμό διοδίων.

Προβλέπεται δημιουργία 43 πλευρικών διοδίων

Επίσης, η ΚΥΑ, που υπογράφεται από τους υπουργούς Οικονομικών, Ευκλείδη Τσακαλώτο και Υποδομών, Χρήστο Σπίρτζη, προβλέπεται η δημιουργία 43 συνολικά πλευρικών διοδίων.

Για το ύψος των διοδίων, στην απόφαση αναφέρεται ότι:

για τον σταθμό Παμβώτιδα, το μήκος καθορίζεται σε 39,7 χιλιόμετρα με χρέωση 1,98 ευρώ (από 1,20 ευρώ σήμερα),

για το Μαλακάσι σε 48,1 χιλιόμετρα με χρέωση 2,40 ευρώ (από 2,10),

για τη Σιάτιστα σε 48,6 χλμ. με χρέωση 2,40,

για τον Πολύμυλο σε 48,2 χλμ. με 2,41 ευρώ (από 2,40),

στα Μάλγαρα για μήκος 59,7 χλμ με 2,98 ευρώ (από 1,20 ευρώ),

στη Θεσσαλονίκη για μήκος χρέωσης 13,8 χλμ σε 0,69 ευρώ, στην Ανάληψη για 58,8 χλμ σε 2,94 ευρώ (από 2,40 ευρώ),

στην Ασπροβάλτα για 28,5 χλμ. το κόστος ανέρχεται σε 1,42 ευρώ,

στη Μουσθένη με μήκος χρέωσης 54,3 χλμ. η χρέωση γίνεται 2,71 ευρώ (από 2,40 ευρώ),

στην Καβάλα με 47,2 χλμ. 2,36 ευρώ,

στον Ίασμο για 46,2 χλμ. η χρέωση διαμορφώνεται σε 2,31 ευρώ (από 1,90 ευρώ),

στη Μέστη με 55,7 χλμ. σε 2,78 ευρώ (από 1,70 ευρώ) και

στο Αρδάνιο για 40,5 χλμ. σε 2,02 ευρώ.

Για τον σταθμό διοδίων της Τύριας στο οδικό τμήμα Νεοχωρίου-Σελλών-Τύριας, η περιοχή χρέωσης καθορίζεται σε 68,4 χιλιόμετρα (μεταξύ Ηγουμενίτσας-Ιωαννίνων), διαμορφώνοντας την τιμή του διοδίου σε 3,42 ευρώ από 2,10 ευρώ (67%).

Στους κάθετους άξονες στην Ιεροπηγή, το μήκος χρέωσης καθορίζεται σε 47,2 χλμ. με χρέωση 2,36 ευρώ (από 2,10 ευρώ), στους Ευζώνους για 60 χλμ. με κόστος 3 ευρώ (από 1,80 ευρώ), στον Προμαχώνα για 48 χλμ. με χρέωση 2,4 ευρώ (από 2,40 ευρώ) και στο Στρυμονικό για 47,5 χλμ. με κόστος 2,37 ευρώ.